TUN DR MAHATHIR BERSAMA UUM JUMAAT INI 

Universiti Utara Malaysia – 20 March 2006

Tun Dr Mahathir Mohamad akan menyampaikan syarahan umum bertajuk "Kepimpinan Mahasiswa: Peranan, Cabaran dan Halatuju" di Universiti Utara Malaysia (UUM) pada 24 Mac ini (Jumaat). 

Syarahan umum pada pukul 4.30 petang tersebut adalah bersempena lawatan singkat Dr Mahathir bersama isterinya Tun Dr Siti Hasmah Mohd Ali ke UUM. 

Naib Canselor UUM, Dato' Dr Nordin Kardi akan mempengerusikan sesi syarahan tersebut yang dijangka dihadiri oleh 3,500 orang mahasiswa dan kakitangan UUM. 

Program itu bertujuan melahirkan kepimpinan mahasiswa yang berkualiti dan bersifat 'global key players'. 

Ia juga memberi peluang kepada mahasiswa berinteraksi dengan Dr Mahathir di samping memahami pemikiran beliau. 

Sepanjang sesi itu mahasiswa UUM berpeluang mengemukakan soalan kepada Dr Mahathir berkaitan isu yang dibincangkan bagi tujuan berkongsi idea dan pandangan masing-masing. 

Sempena lawatan singkat itu Dr Mahathir juga akan merasmikan Galeri PROTON yang ditaja oleh PROTON Holdings Berhad bertempat di Kolej Kediaman PROTON UUM pada jam 6.30 petang. 

Galeri tersebut bertujuan memberi maklumat kepada para pengunjung tentang sejarah, kemajuan dan perkembangan PROTON dalam industri automobil negara. 

Pameran automatif kereta-kereta PROTON serta Penyelidikan dan Pembangunan (R&D) akan diadakan di galeri tersebut bermula 22 hingga 26 Mac ini. 

Sementara itu, pada sebelah malamnya Dr Mahathir akan diraikan dalam Majlis Makan Malam di Hotel Seri Malaysia Alor Star bersama-sama rakan dan jiran beliau. 

Majlis yang berupa pengkisahan sejarah hidup bekas Perdana Menteri Malaysia keempat itu akan dijayakan oleh rakan-rakan serta jiran-jirannya semasa di Alor Setar. 

Pengkisahan ini akan didokumentasikan oleh UUM sendiri serta Arkib Negara Malaysia

Source: PRO UUM | www.uum.edu.my